Tarybos sprendimas
1991 m. gruodžio 19 d.
atidedantis nacionalinių nuostatų, įgyvendinant Direktyvą 89/104/EEB dėl valstybių narių įstatymų, reglamentuojančių prekių ženklus, suderinimo, įsigaliojimo datą
(92/10/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį,
atsižvelgdama į 1988 m. gruodžio 21 d. pirmąją Tarybos direktyvą 89/104/EEB dėl valstybių narių įstatymų, reglamentuojančių prekių ženklus, suderinimo [1], ypač į jos 16 straipsnio 2 dalį,
atsižvelgdama į Komisijos pasiūlymą,
kadangi pagal Direktyvos 89/104/EEB 16 straipsnio 1 dalį valstybės narės turi priimti įstatymus ir kitus teisės aktus, kurie, įsigalioję ne vėliau kaip iki 1991 m. gruodžio 28 d., įgyvendina šią direktyvą;
kadangi pagal šios direktyvos 16 straipsnio 2 dalį Taryba, remdamasi Komisijos pasiūlymu, kvalifikuota balsų dauguma gali atidėti šio straipsnio 1 dalyje nurodytą datą iki 1992 m. gruodžio 31 d.;
kadangi ši išskirtinė sąlyga įtraukta į šią direktyvą siekiant užtikrinti, jei būtina, kad nacionalinių nuostatų, įgyvendinančių šią direktyvą, taikymo data būtų kiek įmanoma labiau priartinta prie datos, nuo kurios būtų įmanoma registruoti prašymus dėl Bendrijos prekių ženklų;
kadangi Komisijos pasiūlymas Tarybos reglamentui dėl Bendrijos prekių ženklų [2] dar nepriimtas; kadangi tikimasi, kad šis reglamentas bus greitai priimtas;
kadangi tam, kad pirmiau minėtą tikslą būtų galima lengviau įgyvendinti, atrodo tikslinga atidėti Direktyvos 89/104/EEB 16 straipsnio 1 dalyje numatytą datą iki 1992 m. gruodžio 31 d.;
kadangi tikslai, iškelti galutinai pasiekti vidaus rinką, lieka galioti nepaisant šio atidėjimo,
PRIĖMĖ ŠĮ SPRENDIMĄ:
1 straipsnis
Direktyvos 89/104/EEB 16 straipsnio 1 dalyje numatyta data pakeičiama 1992 m. gruodžio 31 d.
2 straipsnis
Šis sprendimas skirtas valstybėms narėms.
Priimta Briuselyje, 1991 m. gruodžio 19 d.